Hús trésmiðjunnar rústir einar eftir brunann Nú laust fyrir miðnætti stendur slökkvistarf enn yfir við húsnæði Trésmiðju Akraness við Smiðjuvelli á Akranesi . Hluti þaks á húsinu féll og er nú verið að fella veggi og slökkva eld í rústum hússins sem ítrekað hefur náð að blossa upp . Slökkviliðsmönnum tókst að koma í veg fyrir að eldur næði að læsast í næsta bil iðngarðanna , þar sem Vélaverkstæði Akraness er til húsa . Þar er þó bæði vatn og reykur . Gera má ráð fyrir að slökkviliðsmenn og björgunarsveitarmenn sem aðstoðað hafa þá í kvöld , verði að störfum fram á nóttina . Skessuhorn náði nú á tólfta tímanum tali af Kristjáni Einarssyni eiganda Trésmiðju Akraness . Hann var að vonum afar dapur að sjá á eftir húsinu , tækjum og öðrum eignum í brunanum , en hann hefur rekið Trésmiðju Akraness frá árinu 2000 . Þar hafa að undanförnu starfað þrír við innréttingasmíði og verkefnastaða verið ágæt . Aðspurður sagðist Kristján telja að tryggingar hefðu verið í þokkalegu lagi , en vildi að öðru leyti ekki tjá sig um það á þessu stigi . Tryggingafélagið ætti eftir að meta tjónið .